钦定古今图书集成/理学汇编/学行典/第230卷 > 《题樊仲平望云思亲卷》刘子钦
## 钦定古今图书集成/理学汇编/学行典/第230卷 > 《题樊仲平望云思亲卷》刘子钦

白云渺何许，亲舍天一方。游子隔千里，甘旨何由将。
悠悠念远道，恋恋思故乡。情驰坐瞻忽，目断嗟悠扬。
或随群雁飞，又逐长风翔。我心不自得，亲恩何能偿。
于焉写新图，聊以抒中肠。思亲岂不切，王事焉可忘。
愿以纯孝心，敷化从琴堂。黎氓沐至治，赤县歌《时康》。
善名贻父母，永世斯流芳。